ประกันท่องเที่ยวอืด
ยังหาข้อสรุปไม่ได้ให้ต่างชาติซื้อประกันสุขภาพเอกชนมึนไม่มีข้อมูลเทียบเคียงคิดเบี้ยยาก
17 เม.ย. 2556

ยังหาข้อสรุปไม่ได้ให้ต่างชาติซื้อประกันสุขภาพเอกชนมึนไม่มีข้อมูลเทียบเคียงคิดเบี้ยยาก
ประกันชีวิตปวดหัว นโยบายให้นักท่องเที่ยวต่างชาติซื้อประกันเหนือภาคบังคับ
แหล่งข่าวจากสมาคมประกันชีวิตไทย เปิดเผยว่า ภายหลังจากที่กระทรวงสาธารณสุขต้องการที่จะลดภาระงบประมาณการใช้จ่ายที่จะต้องนำไปอุดหนุนการรักษาพยาบาลให้กับชาวต่างชาติที่เดินทางเข้ามาในไทยแล้วป่วย ซึ่งกินงบประมาณปีละ 250 ล้านบาท การหารือระหว่างคณะทำงานเพื่อกำหนดรายละเอียดไม่มีความคืบหน้าใดๆ
แหล่งข่าว เปิดเผยว่า สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) สมาคมประกันชีวิตไทย และสมาคมประกันวินาศภัยไทย ยังไม่ได้ข้อสรุปทั้งในเรื่องของรูปแบบกรมธรรม์ความคุ้มครอง และเบี้ยประกันภัยจะเป็นเท่าไหร่ เพราะไม่เคยมีสถิติการเก็บข้อมูลการรักษาพยาบาลของนักท่องเที่ยวมาสนับสนุนการศึกษาว่าควรจะเป็นอย่างไร
นอกจากนี้ ปกติบริษัททัวร์จะมีการซื้อประกันชีวิตกลุ่มให้กับนักท่องเที่ยวอยู่แล้ว ซึ่งจะเป็นการคุ้มครองอุบัติเหตุ (พีเอ) ระหว่างอยู่ในต่างประเทศ หากจะให้ทำเพิ่มอาจจะต้องออกเป็นพีเอพ่วงค่ารักษาพยาบาลซึ่งบริษัทประกันชีวิตและบริษัทประกันวินาศภัยจะเข้ามาช่วยกันรับประกัน
แหล่งข่าว เปิดเผยอีกว่า การขายเป็นอีกประเด็นหนึ่งที่ยังไม่มีข้อสรุป ซึ่งมีการเสนอมาหลายแนวทาง เช่น ให้กระทรวงการต่างประเทศเก็บค่าเบี้ยประกันภัยไปพร้อมกับค่าธรรมเนียมในการออกวีซ่าเข้าประเทศไทย
“ให้บวกค่าเบี้ยประกันเพิ่มเข้าไปในตั๋วโดยสารเครื่องบิน หรือให้บริษัทประกันภัยเข้าไปเปิดขายชาวต่างชาติโดยตรงในบูธของกระทรวงสาธารณสุขที่เปิดอยู่ในสนามบิน ซึ่งทั้ง 3 แนวทางมีทั้งข้อดีและข้อเสียทั้งสิ้น ทำได้ยากง่ายต่างกัน” แหล่งข่าว กล่าว
แหล่งข่าวระบุว่า เรื่องนี้กระทรวงสาธารณสุขต้องการให้กลุ่มคนต่างด้าว 4 กลุ่มที่อยู่ในประเทศไทยทำประกันภัย ประกอบด้วย 1.กลุ่มแรงงานสัญชาติพม่า ลาว กัมพูชา 2.กลุ่มครอบครัวที่ติดตามมาพร้อมกับผู้ใช้แรงงาน 3.คนต่างด้าวที่ข้ามมารักษาพยาบาลที่โรงพยาบาลตามแนวชายแดน และ 4.คนต่างด้าวที่เข้ามาท่องเที่ยวเพื่อสร้างหลักประกันและลดปัญหาโรงพยาบาลรัฐและเอกชนทำการรักษาแล้วไม่สามารถเรียกเก็บเงินได้ รวมถึงส่งเสริมไทยเป็น "ฮับ" ด้านการรักษาพยาบาลเมื่อเปิดเออีซี'